Man wat dogtertjie ‘per ongeluk’ doodskiet vas vir moordArgieffoto Shaun Billet (45), die man wat sy vrou en ŉ eenjarige babadogtertjie geskiet het terwyl hy besig was om sy vuurwapen te beveilig, is in hegtenis geneem vir moord. Billet en sy vrou het na die dogtertjie omgesien nadat haar ma (die vrou se suster) oorlede is. Maroela Media het vroeër berig Kapt. Andre Beetge, woordvoerder van die polisie, het gesê die voorval het laat in Junie plaasgevind. “Die 45-jarige wildbewaarder van Addo-Olifantpark het voorbereidings getref vir skietoefeninge op Arizona Farm in Paterson,” het Beetge gesê. Volgens hom was die man, sy 42-jarige vrou en die dogtertjie in hul slaapkamer toe hy sy vuurwapen probeer beveilig het. “Volgens die wildbewaarder én sy vrou het hy die magasyn verwyder, asook die vuurwapen wat aan ŉ geweerband aan sy skouer gehang het. ŉ Skoot het afgegaan en die koeël het sy vrou en die dogtertjie getref.” Die dogtertjie is in haar bobene getref en het op die toneel doodgebloei. Sy vrou het die voorval oorleef. Beetge het gesê ŉ reëling is met Billet getref en hy het Woensdagoggend self by die polisiestasie in Paterson aangemeld waar hy in hegtenis geneem is. “Hy het daarna vlugtig in die Paterson-landdroshof verskyn.” Die saak is uitgestel tot 13 Augustus en die man is vrygelaat op R500 borgtog. Die polisie ondersoek sake van poging tot moord, moord en die onwettige besit van ŉ vuurwapen en ammunisie. Die spesifieke vuurwapen waarmee die skoot geskiet is, het glo aan SANParke behoort.